Over 1.000 km rækkevidde – og opladning på få minutter

Den kinesiske elbilgigant BYD præsenterer nu et batteri, der kan flytte grænserne for, hvad vi forventer af en elbil. Ved selskabets teknologikonference afslørede producenten den nye Blade Battery 2.0 – et batteri, der ifølge BYD kan levere mere end 1.000 kilometers rækkevidde på én opladning. Samtidig lover virksomheden lynhurtig opladning, der nærmer sig den tid, det tager at fylde en benzintank.

BYD oplyser, at det nye batteri kan oplades fra 10 til 70 procent på omkring fem minutter. En næsten fuld opladning – fra 10 til 97 procent – skulle tage cirka ni minutter. Det betyder i praksis, at en elbil i fremtiden potentielt kan få flere hundrede kilometers rækkevidde på den tid, det i dag tager at købe en kop kaffe ved en ladestation.

Ifølge BYD’s topchef Wang Chuanfu anbefales det at stoppe opladningen ved 97 procent for at bevare de sidste tre procent til regenerativ bremsning. Det skriver CarNewsChina.

Over 1.000 km rækkevidde

Den nye batterigeneration leverer også markant længere rækkevidde end tidligere. Produktdirektør Zheng Yu fra BYD’s luksusmærke Yangwang oplyser, at teknologien giver en elektrisk rækkevidde på 1.006 kilometer efter den kinesiske CLTC-standard. Det er en betydelig forbedring i forhold til første generation af Blade-batteriet, som typisk ligger omkring 600 kilometer i samme målemetode.

Selv hvis man oversætter tallene til mere realistiske europæiske WLTP-forhold, vil rækkevidden stadig ligge tæt på omkring 900 kilometer.

Klarer også ekstrem kulde

BYD fremhæver også batteriets ydeevne i koldt klima. Efter at have været udsat for temperaturer ned til minus 30 grader i et døgn kunne batteriet stadig oplades fra 20 til 97 procent på cirka 12 minutter. Under normale temperaturer forventer BYD desuden opladning, der er 30 til 50 procent hurtigere end i mange af nutidens elbiler.

Blade-batteriet er allerede kendt for sin robuste konstruktion, og anden generation skal fortsætte den linje. Ifølge BYD har batteriet bestået både såkaldte sømtests – hvor batteriet punkteres for at teste brandrisiko – samt hårde bundstød.

Det første køretøj, der får den nye teknologi, bliver luksusmodellen Yangwang U7, som dermed bliver en af de første elbiler i verden med over 1.000 kilometers officiel rækkevidde.

Elbilernes “umulige trekant”

Ifølge BYD handler gennembruddet om at løse det, branchen ofte kalder elbilernes “umulige trekant”: høj ydelse, lang rækkevidde og hurtig opladning på samme tid.

“Hvorfor eksisterer den ‘umulige trekant’ mellem ydelse, rækkevidde og hurtig opladning i elbiler?” spurgte Zheng Yu ved præsentationen. “Kernen i problemet ligger i batteriets fysiske begrænsninger.”

Med en ny 150 kWh batteripakke, forbedret køling og højvoltsarkitektur mener BYD, at den udfordring nu er ved at blive løst.

Præsentationen kommer på et tidspunkt, hvor konkurrencen i elbilbranchen intensiveres voldsomt – især i Kina. BYD overhalede sidste år Tesla i globalt elbilsalg, men møder nu hård konkurrence fra en bølge af nye producenter. Med Blade Battery 2.0 forsøger virksomheden at sætte en ny teknologisk standard.

Over 1.000 km rækkevidde – og opladning på få minutter